* Vertaling: "Wanneer ek sê Konrad moet 'n blaaskans vat, dan beter hy dit doen." Spike mag nou wel al afgetree wees, maar hy't reuse slagtande wat laas duisende jare gelede gesien is aan 'n sabeltandtier. Dit beteken natuurlik Spike kan nie sy "s" uitspreek nie, en hy brei.
Konrad se praktiese benadering met ontwerp dien sy kliënte en hulle onderskeie markte pleks van sy ego. Dis iets wat goeie ontwerpers eers leer soos hulle ouer word.
Konrad se ontwerpe behoort aan sy kliënte – hulle't tog daarvoor betaal, of hoe? Meeste ontwerp-ateljees glo graag hulle besit die kunswerk (of webtuistes), sodat wanneer hulle 'n kliënt verloor, hulle óf weier om die oorspronklike ontwerpe te oorhandig, óf hulle slegs lae resolusie weergawes oorhandig.
Konrad se sterkpunte is eenvoudige webontwerp wat deur maklike navigasie en vinnige laaitye gekenmerk word – maar nóg belangriker, webtuistes wat mens maklik op Google vind wanneer jy soek vir die dienste of produkte wat die webtuiste bevat. 'n Mooi webtuiste is mos niks werd as dit nie gesien word nie, of hoe?
Om die waarheid te sê, die enigste vorm van bemarking wat Konrad vir homself doen, is die einste webwerf waarna jy nou kyk.
Hier's 'n voorbeeld: Gewoonlik ontwerp ons nie visitekaartjies as 'n selfstandige job nie, tensy die kliënt bereid is om R1 000+ uitsluitende drukkerskoste te betaal vir iets spesiaals of ongewoons.
Ons ding nie mee met direkte drukwinkels ("instant print shops") soos Quickprint nie. Hulle's ideaal vir vrek goedkoop, vinnige maar generiese visitekaartjies, en hulle sal waarskynlik vir jou 500 kaartjies ontwerp en druk vir slegs R500.
In die geval van webwerwe, het ook nie almal die geld vir 'n opregte webwerf nie. Party kopiewinkels sal vir jou 'n webtuiste ontwerp en huisves vir R400/maand**** teen geen deposito nie.
Al ís dit 'n tydelike oplossing, is dit ook die duurste ene op die lang termyn, en meer belangrik, wanneer die dag kom dat jy jou webwerf wil skuif na 'n goedkoper en meer betroubare huisvesting ("host"), of jy wil 'n ordentlike webwerf-ontwerper laat oorneem, sal jy vind dat jy nie die webtuiste saam jou kan neem nie.
Sedert geboorte het Konrad geteken en geteken, terwyl sy liefdevolle ma, Linda, hom ondersteun het. Hy't natuurlik sy kunstalent by haar geërf. Die natuur en Asterix sou sy grootste invloede as 'n spotprentkunstenaar en illustreerder wees.
Toe Konrad maar nog 5 of 6 was, het hy reeds in die moeilikheid beland by die tipies puriteinse laerskool wat hy bygewoon het, toe hy heel onskuldig 'n skets van 'n kaal vrou en man geteken het.
Die volgende jaar is daar vir hom gesê hy moet ook ophou vir Jesus te teken in Bybelklas, alhoewel daar later besluit is dat dit OK is, solank mens Jesus met 'n stralekrans teken.
"Ek wil 'n polisieman / brandweerman word" was natuurlik nie meer genoeg nie. Konrad sou toe later 'n ompad neem deur vir 'n denkbeeldige BSc Genetika / Entomologie / Kwantumfisika by die Universiteit van Stellenbosch te studeer. Hier het hy sy Moses teëgekom toe hy ontdek dat mens eintlik hard moet studeer om Organiese Chemie deur te kom.
Deesdae het hy steeds 'n groot belangstelling in wetenskap, bv. eksotiese siektes wat die mensdom laat lyk soos 'n nagedagte, bv. die wonderbaarlike Ebola.
Nou ja, teen ouderdom 23 het Konrad toe uiteindelik sy 3-jaar Nasionale Diploma in Grafiese Ontwerp gekry. Ná die verpligte ompad van "homself vind" (hy't toe nooit verdwaal in die eerste plek nie), word hy toe 'n opregte "arm kunstenaar", nés sy pa hom gesê het hy sou.
Dis 'n óú debat, dié van wie nou eintlik Konrad se regte pa is, aangesien hy maar min in gemeen het met Erwin, ten minste oppervlakkiglik. Was dit die melkman? As jy Konrad se ma, Linda ken, sou jy darem weet sy's 'n engel.